ΚΑΝΟΝΙΣΜΟΣ (ΕΟΚ) αριθ. 1548/93 ΤΟΥ ΣΥΜΒΟΥΛΙΟΥ της 14ης Ιουνίου 1993 για τροποποίηση του κανονισμού (ΕΟΚ) αριθ. 1785/81 περί κοινής οργανώσεως αγοράς στον τομέα της ζάχαρης

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 42 και 43,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι το άρθρο 23 του κανονισμού (ΕΟΚ) αριθ. 1785/81 (4) ορίζει, αφενός, ότι το καθεστώς ποσοστώσεων παραγωγής στον τομέα της ζάχαρης εφαρμόζεται για τις περιόδους εμπορίας 1991/92 και 1992/93 και, αφετέρου, ότι το Συμβούλιο πρέπει να θεσπίσει, εν ευθέτω χρόνω, το καθεστώς που εφαρμόζεται από την 1η Ιουλίου 1993-

ότι η περίοδος εμπορίας 1993/94 θα είναι το πρώτο έτος μετάβασης προς την πλήρη εφαρμογή της σημαντικής μεταρρύθμισης, την οποία αποφάσισε το Συμβούλιο το 1992, για τις περισσότερες από τις αροτραίες καλλιέργειες-

ότι ζάχαρη, παρά τη σημασία της ως προϊόν αροτραίας καλλιέργειας, δεν περιλαμβάνεται στη μεταρρύθμιση-

ότι θα πρέπει να δοθεί στις εθνικές αρχές και τους παραγωγούς η δυνατότητα να συγκεντρώσουν τις προσπάθειές τους στην εφαρμογή του νέου καθεστώτος για τις αροτραίες καλλιέργειες χωρίς να πρέπει να αντιμετωπίσουν ταυτόχρονα επιλογές που πρέπει να γίνουν για το μακροπρόθεσμο μελλοντικό καθεστώς της ζάχαρης-

ότι το καθεστώς της ζάχαρης, ως έχει σήμερα, αποκλείει τον κίνδυνο αιφνίδιας μεταβολής της έκτασης των φυτευμένων γαιών και ότι είναι επομένως δυνατό το καθεστώς αυτό να συνυπάρχει, τουλάχιστον για κάποιο διάστημα, με το νέο καθεστώς των άλλων αροτραίων καλλιεργειών-

ότι, επομένως, είναι σκόπιμο να προβλεφθεί η παράταση του υφιστάμενου καθεστώτος τιμών και προϊόντων αυτού του τομέα για την περίοδο εμπορίας 1993/94-

ότι το άρθρο 303 της πράξης προσχώρησης της Ισπανίας και της Πορτογαλίας προβλέπει την εφαρμογή, κατά τη διάρκεια περιόδου επτά ετών μετά την προσχώρηση, κατάλληλου προτιμησιακού καθεστώτος εφοδιασμού των πορτογαλικών βιομηχανιών εξευγενισμού της ζάχαρης (ραφινεριών) σε ακατέργαστη ζάχαρη- ότι η προτίμηση αυτή συνίσταται στην εφαρμογή μειωμένης εισφοράς κατά την εισαγωγή, για το σκοπό αυτό ακατέργαστης ζάχαρης από τις τρίτες χώρες, καθώς και στη χρησιμοποίηση τόσο των διαθέσιμων ποσοτήτων ακατέργαστης ζάχαρης ζαχαροκάλαμου και ζαχαροτεύτλων, οι οποίες συγκομίζονται στην Κοινότητα και υπόκεινται στο καθεστώς που προβλέπεται στον κανονισμό (ΕΟΚ) αριθ. 2225/86 του Συμβουλίου της 15ης Ιουλίου 1986 για τη θέσπιση μέτρων διάθεσης της ζάχαρης που παράγεται στα γαλλικά υπερπόντια διαμερίσματα και για την εξίσωση των όρων της τιμής με την προτιμησιακή ακατέργαστη ζάχαρη (5), όσο και των διαθέσιμων ποσοτήτων της ακατέργαστης προτιμησιακής ζάχαρης που αναφέρεται στο άρθρο 33 του κανονισμού (ΕΟΚ) αριθ. 1785/81- ότι η προαναφερθείσα μεταβατική περίοδος έληξε στις 31 Δεκεμβρίου 1992- ότι, με τον κανονισμό (ΕΟΚ) αριθ. 3484/92 (6), αυτό το καθεστώς εφοδιασμού των πορτογαλικών βιομηχανιών εξευγενισμού της ζάχαρης έχει ανανεωθεί έως τις 30 Ιουνίου 1993, έως ότου θεσπιστεί το οριστικό καθεστώς εφοδιασμού των κοινοτικών βιομηχανιών εξευγενισμού της ζάχαρης εν γένει- ότι οι λόγοι που καθιστούν αναγκαία την ανανέωση των καθεστώτων παραγωγής και τιμών για τον τομέα της ζάχαρης ισχύουν και για την ανανέωση του σημερινού καθεστώτος εφοδιασμού των πορτογαλικών βιομηχανιών εξευγενισμού της ζάχαρης έως τις 30 Ιουνίου 1994, δεδομένου ότι το οριστικό καθεστώς για την βιομηχανία εξευγενισμού της ζάχαρης συνδέεται στενά με το καθεστώς που πρόκειται να θεσπιστεί για την παραγωγή ζάχαρης-

ότι, με την τεχνολογική εξέλιξη και την πρόσφατη βιομηχανική ανάπτυξη της παραγωγής φυσικών γλυκαντικών υλών που λαμβάνονται από γεωργικά προϊόντα στην Κοινότητα, προέκυψε μια νέα γενιά προϊόντος, το οποίο στο εξής καλείται "σιρόπι ινουλίνης", του οποίου τα χαρακτηριστικά και οι χρήσεις είναι σε μεγάλο βαθμό συγκρίσιμες με αυτές της ισογλυκόζης και του σιροπιού ζάχαρης που υπόκεινται στην κοινή οργάνωση αγοράς στον τομέα της ζάχαρης που προβλέπεται από τον κανονισμό (ΕΟΚ) αριθ. 1785/81- ότι, μολονότι το σιρόπι ινουλίνης είναι ένα προϊόν που μοιάζει πολύ με την ισογλυκόζη, δεν καλύπτεται από τον ορισμό που προβλέπεται γι' αυτήν στον κανονισμό (ΕΟΚ) αριθ. 1785/81, επειδή δεν λαμβάνεται από τη γλυκόζη ούτε παράγεται από ισομερίωση της γλυκόζης, αλλά από υδρόλυση της ινουλίνης, η οποία είναι μόριο συνιστάμενο από την ένωση στοιχείων φρουκτόζης- ότι, ως εκ τούτου, δεν ισχύουν για την παραγωγή σιροπιού ινουλίνης οι περιορισμοί που προκύπτουν από τα καθεστώτα ποσοστώσεων και αυτοχρηματοδότησης του τομέα, όπως προβλέπεται από την κοινή οργάνωση αγοράς της ζάχαρης, μολονότι η εν λόγω παραγωγή επωφελείται έμμεσα από τις εγγυήσεις που παρέχονται από την οργάνωση αγοράς στα προϊόντα που διέπονται από αυτήν-

ότι, δεδομένου ότι το σιρόπι ινουλίνης αποτελεί προϊόν άμεσης υποκατάστασης της ισογλυκόζης και του σιροπιού ζάχαρης, ανταγωνίζεται άμεσα αυτά τα προϊόντα υπό όρους άνισης μεταχείρισης εις βάρος αυτών των τελευταίων- ότι, εξαιτίας αυτού και δεδομένου ότι η Κοινότητα παρουσιάζει πλεόνασμα όσον αφορά τη ζάχαρη, η παραγωγή σιροπιού ινουλίνης έχει αναγκαστικά ως συνέπεια την εξαγωγή ορισμένης ποσότητας ζάχαρης εις βάρος των παραγωγών ζάχαρης και ισογλυκόζης και ενδέχεται να προκαλέσει σοβαρή διαταραχή της αγοράς αυτής- ότι, υπ' αυτές τις συνθήκες, είναι αναγκαίο να ενταχθεί το ταχύτερο δυνατόν η παραγωγή σιροπιού ινουλίνης στην κοινή οργάνωση αγοράς της ζάχαρης-

ότι, αφενός, η ανανέωση ως έχει του καθεστώτος παραγωγής της ζάχαρης και της ισογλυκόζης μόνον για την περίοδο εμπορίας 1993/94 και, αφετέρου, η χρονική εγγύτητα της εν λόγω περιόδου εμπορίας, καθιστά προτιμότερο να αναβληθεί η εφαρμογή των κανόνων της κοινής οργάνωσης αγοράς της ζάχαρης στη νέα αυτή παραγωγή- ότι, ωστόσο, απαιτείται να ειδοποιηθούν οι πραγματικοί και δυνητικοί παραγωγοί ινουλίνης ότι, σε περίπτωση εφαρμογής από την περίοδο εμπορίας 1994/95 ειδικού καθεστώτος παραγωγής ζάχαρης και ισογλυκόζης, το καθεστώς ουτό πρόκειται να επεκταθεί, απο την εν λόγω περίοδο εμπορίας, και στην παραγωγή σιροπιού ινουλίνης υπό ανάλογους όρους-

ότι ο παρών κανονισμός πρέπει να εφαρμόζεται υπό τις καλύτερες δυνατές συνθήκες- ότι, για το σκοπό αυτό ενδέχεται να καταστεί αναγκαία η λήψη μεταβατικών μέτρων- ότι θα πρέπει να προβλεφθεί ότι τα μέτρα αυτά θεσπίζονται σύμφωνα με τη διαδικασία που προβλέπεται στο άρθρο 41 του κανονισμού (ΕΟΚ) αριθ. 1785/81,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1785/81 τροποποιείται ως εξής:

1. στο άρθρο 9, το τέταρτο εδάφιο της παραγράφου 4 και η παράγραφος 4α διαγράφονται-

2. στο άρθρο 9 παράγραφος 4β, οι όροι "περίοδοι εμπορίας 1991/92 και 1992/93" αντικαθίστανται από τους όρους "περίοδος εμπορίας 1993/94" και στο τρίτο εδάφιο της εν λόγω παραγράφου οι όροι "Κατά τη διάρκεια των περιόδων εμπορίας που αναφέρονται στο πρώτο εδάφιο" αντικαθίστανται από τους όρους "Κατά τη διάρκεια της περιόδου εμπορίας που αναφέρεται στο πρώτο εδάφιο"-

3. στο άρθρο 9 παράγραφος 4γ, οι όροι "κατά τη διάρκεια της περιόδου από 1ης Ιανουαρίου έως 30 Ιουνίου 1993" αντικαθίστανται από τους όρους "κατά τη διάρκεια της περιόδου εμπορίας 1993/94,"

4. στο άρθρο 16α, η παράγραφος 1 αντικαθίσταται από το ακόλουθο κείμενο:

"1. Κατά την περίοδο εμπορίας 1993/94, εισπράττεται μειωμένη εισφορά επί της ακατέργαστης ζάχαρης ζαχαροκάλαμου καταγωγής από την Cote d' Ivoire, Μαλάουι, Ζιμπάμπουε, Σουαζιλάνδη που εισάγεται στο ηπειρωτικό τμήμα της Πορτογαλίας, μέχρι μεγίστης ποσότητας 75 000 τόνων εκφρασμένων σε λευκή ζάχαρη"-

5. το άρθρο 23 αντικαθίσταται από το ακόλουθο κείμενο:

"Άρθρο 23

1. Για την περίοδο εμπορίας 1993/94 εφαρμόζονται τα άρθρα 24 έως 32.

2. Για την περίοδο η οποία αναφέρεται στην παράγραφο 1 και με την επιφύλαξη του άρθρου 24 παράγραφος 2 και του άρθρου 25, οι ποσοστώσεις Α και Β των επιχειρήσεων παραγωγής ζάχαρης και των επιχειρήσεων παραγωγής ισογλυκόζης είναι αυτές που ισχύουν κατά την περίοδο εμπορίας 1992/93.

3. Για την περίοδο που αναφέρεται στην παράγραφο 1, οι βασικές ποσότητες παραγωγής Α και Β ζάχαρης και ισογλυκόζης βάσει των οποίων χορηγούνται οι ποσοστώσεις είναι εκείνες που καθορίζονται, κατά περίπτωση, στο άρθρο 24 παράγραφος 2 και στο άρθρο 24α παράγραφος 2.

4. Το Συμβούλιο θεσπίζει, πριν την 1η Ιανουαρίου 1994, σύμφωνα με τη διαδικασία που προβλέπεται στο άρθρο 43 παράγραφος 2 της συνθήκης, το καθεστώς που εφαρμόζεται από την 1η Ιουλίου 1994 στην παραγωγή ζάχαρης, ισογλυκόζης και σιροπιού ινουλίνης. Για το σκοπό αυτό, ως σιρόπι ινουλίνης νοείται το προϊόν που υπάγεται στους κωδικούς ΣΟ ex 17 02 60 90 10 ή ex 17 02 90 90 10, το οποίο λαμβάνεται αμέσως μετά την υδρόλυση ινουλίνης ή ολιγοφρουκτόζης και περιέχει, σε ξηρή κατάσταση, φρουκτόζη βάρους τουλάχιστον 10 % υπό μορφή ελεύθερη ή υπό μορφή ζακχαρόζης. Στην περίπτωση κατά την οποία θεσπίζεται, για τη ζάχαρη και την ισογλυκόζη, καθεστώς παραγωγής βασισμένο σε ποσοστώσεις, οι ποσοστώσεις που αφορούν το σιρόπι ινουλίνης καθορίζονται, ανά επιχείρηση, με αναφορά κυρίως στην παραγωγή που πραγματοποιήθηκε κατά την περίοδο από την 1η Ιουλίου 1992 έως τις 30 Ιουνίου 1993 και στην υφιστάμενη ετήσια τεχνική ικανότητα παραγωγής την 1η Οκτωβρίου 1992"-

6. στο άρθρο 24 παράγραφο 1 και 3, οι όροι "1990/91" αντικαθίστανται από τους όρους "1992/93"-

7. στο άρθρο 24 παράγραφος 1α, οι όροι "1991/92 και 1992/93" αντικαθίστανται από τους όρους "1991/92, 1992/93 και 1993/94"-

8. στο άρθρο 28 παράγραφος 2, η εισαγωγική πρόταση αντικαθίσταται από το ακόλουθο κείμενο:

"2. Πριν από το τέλος της περιόδου εμπορίας 1993/94, προσδιορίζεται σωρευτικά για τις περιόδους εμπορίας 1991/92, 1992/93 και 1993/94:"-

9. στο άρθρο 46 παράγραφος 1, παράγραφος 3 στοιχείο β) και παράγραφοι 5 και 6, οι όροι "οι περίοδοι εμπορίας 1991/92 και 1992/93" αντικαθίστανται από τους όρους "η περίοδος εμπορίας 1993/94."-

10. στο άρθρο 46, η παράγραφος 7 αντικαθίσταται από το ακόλουθο κείμενο:

"7. Η Γερμανία εξουσιοδοτείται να χορηγήσει, με τους ακόλουθους όρους, κατά τις περιόδους εμπορίας 1990/91, 1991/92, 1992/93 και 1993/94, ενισχύσεις προσαρμογής στις ζαχαροβιομηχανίες που αναφέρονται στο άρθρο 24α παράγραφος 1.

Η χορήγηση της ενίσχυσης πραγματοποιείται μόνο για τις ζάχαρες Α και Β, όπως ορίζονται στο άρθρο 24 παράγραφος 1α και παράγονται από τις επιχειρήσεις που αναφέρονται στο άρθρο 24α παράγραφος 1.

Η ενίσχυση αυτή περιορίζεται σε 460 εκατομμύρια γερμανικά μάρκα για την περίοδο που αναφέρεται στο πρώτο εδάφιο και δεν μπορεί, σε καμία περίπτωση, να υπερβεί ανά επιχείρηση το 20 % των επενδύσεων που έχουν πραγματοποιηθεί"-

11. στο άρθρο 48, η ημερομηνία "30 Ιουνίου 1992" αντικαθίσταται από την ημερομηνία "30 Ιουνίου 1994."

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιουλίου 1993.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 14 Ιουνίου 1993.

Για το Συμβούλιο

Ο Πρόεδρος

B. WESTH

(1) ΕΕ αριθ. C 30 της 3. 2. 1993, σ. 12.(2) ΕΕ αριθ. C 150 της 31. 5. 1993.(3) ΕΕ αριθ. C 161 της 14. 6. 1993, σ. 13.(4) ΕΕ αριθ. L 177 της 1. 7. 1981, σ. 4. Κανονισμός όπως τροποποιήθηκε τελευταία από τον κανονισμό (ΕΟΚ) αριθ. 3814/92 (ΕΕ αριθ. L 387 της 31. 12. 1992, σ. 7).(5) ΕΕ αριθ. L 194 της 17. 7. 1986, σ. 7.(6) ΕΕ αριθ. L 353 της 3. 12. 1992, σ. 8.